P r e d k l a d a c i a    s p r á v a

      Predseda Národnej rady Slovenskej republiky podľa § 70 ods. 2 zákona NR SR č. 350/1996 Z. z. o rokovacom poriadku Národnej rady Slovenskej republiky  požiadal vládu Slovenskej republiky o zaujatie stanoviska k návrhu poslanca Národnej rady Slovenskej republiky Petra Finďu  na vydanie zákona, ktorým sa mení a dopĺňa zákon č. 140/1998 Z. z. o liekoch a zdravotníckych pomôckach, o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov a o zmene a doplnení zákona Národnej rady Slovenskej republiky č. 220/1996 Z. z o reklame v znení neskorších predpisov 
(tlač č. 1126).
      V predloženom návrhu zákona sa navrhuje:
-	možnosť povoliť poskytovanie lekárenskej starostlivosti vo verejnej lekárni a v pobočke verejnej lekárne  aj právnickej osobe, ktorá ju bude poskytovať prostredníctvom schváleného odborného zástupcu a 
-	zrušenie ustanovenia, podľa ktorého fyzickej a právnickej osobe možno vydať povolenie na poskytovanie lekárenskej starostlivosti len v jednej verejnej lekárni a v jednej pobočke verejnej lekárne.

     Od účinnosti zákona č. 140/1998 Z. z. o liekoch a zdravotníckych pomôckach, od 1. júna.1998, môžu o vydanie povolenia na  poskytovanie lekárenskej starostlivosti vo verejnej lekárni a v pobočke verejnej lekárne požiadať iba fyzické osoby – farmaceuti s kvalifikačnou atestáciou z lekárenstva. Do účinnosti spomenutého zákona sa vydávali tieto povolenia aj fyzickým osobám – nefarmaceutom a právnickým osobám, ak si ustanovili odborného zástupcu. Podľa navrhovateľa  poslanca Petra Finďu predložený návrh odstraňuje znevýhodnenie právnických osôb oproti fyzickým osobám. Domnievame sa, že v predloženom návrhu zákona sa nerieši uvedená problematika komplexne, pretože napriek tomu, že v súčasnosti majú povolenie na poskytovanie lekárenskej starostlivosti vydané podľa právnych predpisov platných do účinnosti zákona č. 140/1998 Z. z. aj fyzické osoby – nefarmaceuti, ktorí si ustanovili odborného zástupcu, v  predloženom návrhu tieto osoby  nie sú zahrnuté.
      Podľa predloženého návrhu zákona by sa umožnilo vydávanie povolenia na  poskytovanie lekárenskej starostlivosti vo verejnej lekárni a v pobočke verejnej lekárne  aj osobám oprávneným prepisovať lieky. Podľa právnych predpisov platných vo väčšine členských štátov Európskej únie sa považuje za stret ekonomických záujmov, aby osoba oprávnená predpisovať lieky mohla vykonávať aj činnosti súvisiace s výdajom liekov a zdravotníckych pomôcok. V platnom zákone č. 140/1998 Z. z. je takéto ustanovenie v § 32 ods. 2, v ktorom sa uvádzajú osobitné podmienky na veľkodistribúciu liekov a zdravotníckych pomôcok. V § 35 toho istého zákona, v ktorom sú uvedené osobitné podmienky na poskytovanie lekárenskej starostlivosti takéto ustanovenie nie je výslovne uvedené, pretože podľa ustanovení tohto paragrafu možno vydať povolenie iba farmaceutom s kvalifikačnou atestáciou z lekárenstva, čím sú osoby oprávnené predpisovať lieky automaticky vylúčené.   V súčasnosti, keď  marketingové aktivity výrobcov liekov sú značne agresívne vo vzťahu k osobám oprávneným predpisovať lieky, by chýbanie ustanovenia o zabránení stretu ekonomických záujmov pravdepodobne zhoršilo situáciu pri racionálnom predpisovaní liekov.  
     Navrhované zrušenie ustanovenia,  podľa ktorého fyzickej a právnickej osobe možno vydať povolenie na poskytovanie lekárenskej starostlivosti len v jednej verejnej lekárni a v jednej pobočke verejnej lekárne, je rovnako v rozpore s právnymi predpismi platných v členských krajinách Európskej únie.
      Navrhovateľ poslanec Peter Finďo v doložke zlučiteľnosti síce správne uvádza, že táto problematika nie je upravená právnymi predpismi Európskej únie, ale nezohľadnil, že aj v oblasti neharmonizovanej právnymi predpismi  Európskej únie je potrebné pri aproximácii práva zohľadňovať právne predpisy jednotlivých členských krajín Európskej únie. Z tohto hľadiska považujeme predložený návrh za nezlučiteľný s právnymi predpismi členských štátov Európskej únie upravujúcimi predmetnú oblasť. 
     Ministerstvo zdravotníctva SR v najbližšom čase vypracuje návrh zákona o zdravotníckych zariadeniach, v ktorom návrhy poslanca Petra Finďu uvedené v bodoch 1 a 2 návrhu zohľadní komplexnejším spôsobom ako to navrhuje pán poslanec.

     Na základe uvedeného odporúčame vláde Slovenskej republiky, aby k návrhu poslanca Národnej rady Slovenskej republiky Petra Finďu  na vydanie zákona, ktorým sa mení a dopĺňa zákon č. 140/1998 Z.z. o liekoch a zdravotníckych pomôckach, o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov a o zmene a doplnení zákona Národnej rady Slovenskej republiky č. 220/1996 Z. z o reklame v znení neskorších predpisov  (tlač č. 1126) vyslovila   n e s ú h l a s n é  stanovisko.